**РАЙОННА ИЗБИРАТЕЛНА КОМИСИЯ ЯМБОЛ**

**ПРОТОКОЛ № 14**

Днес, 16.09.2022 г., се проведе заседание на Районна избирателна комисия в Тридесет и първи изборен район – Ямболски, при следния дневен ред:

1. Жалба от Никола Ангелов Димитров в качеството му на кандидат за народен представител от ПП “Възраждане“ в 31 –ви МИР –Ямбол за нарушение на чл.183, ал.1 и чл.183 ал.2 от Изборния кодекс – докладчик Георги Георгиев.
2. Входяща поща
3. Разни

**ПРИСЪСТВАЩИ:** 13 членове – Биляна Кавалджиева, Милко Димитров, Яна Първанова, Красимира Атанасова, Емилия Марчева, Нели Стоянова, Данаил Йорданов, Ангел Ангелов, Георги Георгиев, Ани Канева, Спасин Карайчев, Димитър Събев.

**ОТСЪСТВАЩИ :** няма

Заседанието бе открито в 16.15 часа от председателя Биляна Кавалджиева.

**БИЛЯНА КАВАЛДЖИЕВА:** Здравейте, колеги. Откривам заседанието на Районната избирателна комисия в Тридесет и първи изборен район - Ямболски за изборите за народно събрание на 02 октомври 2022 г.

За отчитане на поименното гласуване определям Димитър Събев, за протоколист техническия сътрудник Елена Петрова-Симеонова.

Колеги, всички сте запознати с дневния ред. Имате ли предложения или възражения по него? Не се правят. Който е съгласен с така предложения дневен ред, моля да гласува. Процедура по гласуване

**ДИМИТЪР СЪБЕВ:** Гласували За 13 членове – Биляна Кавалджиева, Милко Димитров, Яна Първанова, Красимира Атанасова, Емилия Марчева, Нели Стоянова, Данаил Йорданов, Ангел Ангелов, Георги Георгиев, Ани Канева, Спасин Карайчев, Димитър Събев, Снежана Енчева.

**БИЛЯНА КАВАЛДЖИЕВА:** Дневният ред се приема. Давам думата на колегата Георгиев по т.1 от Дневния ред. Заповядай!

**ГЕОРГИ ГЕОРГИЕВ:** Колеги, предлагам ви следния проект за решение по т.1 от дневния ред:

ОТНОСНО: Жалба от Никола Ангелов Димитров в качеството му на кандидат за народен представител от ПП “Възраждане“ в 31 –ви МИР –Ямбол за нарушение на чл.183, ал.1 и чл.183 ал.2 от Изборния кодекс.

В Районна избирателна комисия в Тридесет и първи изборен район – Ямболски е постъпила жалба с вх. №1/15.09.2022г. в регистъра на жалбите и сигналите на РИК от Никола Ангелов Димитров в качеството му на кандидат за народен представител от ПП “Възраждане“ в 31 –ви МИР –Ямбол относно раздаване на агитационни материали от Гроздан Георгиев Грозев-кандидат за народен представител в 31 –ви МИР –Ямбол от Движение за права и свободи.

В жалбата се твърди, че по време на предизборната кампания за провежданите на 02.10.2022г. избори за народни представители кандидатът Грозев е раздавал агитационни материали в гр. Елхово, които не са съобразени с изискванията на Изборния кодекс. Гроздан Георгиев Грозев е раздавал автомобилни комплекти за първа помощ със символа на Българския Червен Кръст, без на същите да е отбелязано, че са агитационни материали. Освен автомобилните комплекти за първа помощ кандидатът е раздавал и агитационни материали под формата на визитки. На същите е посочен номер на партия/коалиция и преференция, но нито на тях , нито на комплектите е посочено от чие име се издава. Същото било нарушение на чл.183 ал.1 от Изборния кодекс. Нито на комплектите за първа помощ, нито на визитките е посочено, че купуването и продаването на гласове е престъпление, като съобщението заема не по-малко от 10 на сто от лицевата площ на агитационния материал и е разположена в обособено поле, което е нарушение на чл.183, ал.2 от ИК.

Във връзка с така депозирания сигнал е сформирана комисия от представители на РИК- Ямбол, предложени от различни партии и коалиции в състав:

1.Георги Георгиев

2.Данаил Йорданов

3.Ангел Ангелов

След проверка на приложения доказателствен материал/снимка/ се установи следното :

Съгласно Решение №1350-НС/31.08.2022г. на ЦИК относно : Определяне чрез жребий на поредните номера в бюлетината на партиите и коалициите регистрирани в ЦИК е видно, че Движение за права и свободи-ДПС е под номер 1/едно/.

А съгласно решение № 38-НС/30.08.2022г. на РИК Ямбол за регистрация на кандидатска листа за народни представители но ПП “Движение за права и свободи“ Гроздан Георгиев Грозев е регистриран като кандидат за народен представител от в 31–ви МИР –Ямбол от ПП “Движение за права и свободи“ под № 2/две/ в листата на партията.

Видно от списък с имената и номерата на кандидатите по кандидатски листи на партии и коалиции Гроздан Георгиев Грозев е под №102 за преференции на Движение за права и свободи.

В рамките на проверката се потвърди твърдението, че на спортно мероприятие в гр.Елхово, на 12.09.2022г , в рамките на предизборната кампания на ДПС – кандидатът за народен представител Грозев е подарявал агитационен материал- аптечка. Считаме, че действително автомобилния комплект за първа помощ, подаряван в рамките на кампанията, представлява агитационен материал, но върху него не се съдържат законово изискуемото се от чл.183, ал.1 и 2 от ИК съдържание, а именно - задължително отбелязано от чие име се издава и информация, че купуването и продаването на гласове е престъпление. С действията си кандидатът за народен представител е допуснал нарушение на чл.183, ал.1 и ал.2 от ИК

Считаме че и второто твърдение в депозираната жалба бе безспорно установено , а именно че, кандидатът за народен представител Грозев на същото мероприятие е раздавал визитки, върху които е отпечатан призив за подкрепа на партия и кандидат. На визитката е отпечатана цифрата номер 1/едно/ , както е изобразена в кръгче цифрата 102/сто и две/, както и е изобразен образа на Гроздан Георгиев Грозев, телефона и израза “Избери адвоката!“. Описаното съдържание представлява призив за подкрепа и кандидатът е извършил предизборна агитация, като върху агитационния материал липсва изискуемото се от ИК съдържание. С оглед на това, че върху приложената снимка/визитка/ е поставена цифра 1 , цифрата 102 и надпис „Избери адвоката“, РИК-Ямбол приема, че е налице призив за подкрепа на коалиция при участие в изборите за народни представители на 02.10.2022г., респективно, че гореописаната визитка представляват агитационен материал по смисъла на Изборния кодекс. Върху същият липсва информация, че „купуването и продаването на гласове е престъпление, като информацията следва да заема не по-малко от 10 на сто от лицевата площ на агитационния материал и е да е разположена в обособено поле“ , което е нарушение на чл.183, ал.2 от Изборния кодекс . Също така липсва и посочване, от чие име се издава агитационния материал, което е нарушение на чл.183, ал.1 от Изборния кодекс.

Съгласно §1, т.17 от Допълнителните разпоредби на Изборния кодекс, изречение първо „Предизборна агитация“ е призив за подкрепа или за не подкрепа на кандидат, партия, коалиция или инициативен комитет при участие в избори.

Във връзка с проверката на жалбата комисията отвори страницата на ДПС-Ямбол във Фейсбук за потвърждаване на цитираните в жалбата факти. Бе установено, че проведеното спортно мероприятие е отразено там със снимки и видео. От кадрите се вижда, че кандидатът за народен представител Грозев раздава агитационни материали – автомобилни комплекти за първа помощ, същите като в приложението към жалбата., които не съответстват на изискванията на Изборния кодекс.

Докладчикът по жалбата предлага проект за решение за установяване на нарушения на ИК и уважаване на жалбата.

**БИЛЯНА КАВАЛДЖИЕВА:** Колеги, чухте проекта, има ли други изказвания ?

Колега Ангелов, заповядай:

**АНГЕЛ АНГЕЛОВ**: Колеги, предлагам да не подкрепяме проекта за решение със следните мотиви:

1.Не ни беше предоставен екземпляр от визитката с подаването на жалбата, сега разбирам, че вече имаме.

2.Ако визитката е факт, вярно е че има 1 в квадратче и 102 в кръгче, но никъде на нея няма призив да се гласува за ДПС, има призив „Избери адвоката“! Ако визитката е все пак истинска, тя може да е за неговото близко обкръжение, но това не значи, че е агитационен материал, защото няма името на партията и призив за гласуване. Евентуално жалбата ще мине пред ЦИК, но ще падне в Административния съд, затова предлагам да не се правят излишни разходи за дела.

**БИЛЯНА КАВАЛДЖИЕВА:** Предлагате да отхвърлим проекта за решение?

**АНГЕЛ АНГЕЛОВ:** Да, предлагам да отхвърлим проекта за решение.

**БИЛЯНА КАВАЛДЖИЕВА:** Колеги, има ли други изказвания?

**АНИ КАНЕВА:** Колеги, как установихте фактическата обстановка, казахте, че сте гледали някакъв клип във фейсбук, установява ли се в кое населено място се случва?

**ГЕОРГИ ГЕОРГИЕВ:** След подаването на жалбата, влязохме в страницата на ДПС във фейсбук и видяхме, че има такива публикации.

**АНГЕЛ АНГЕЛОВ:** Това ставаше въпрос за Ямбол.

**АНИ КАНЕВА:** В жалбата пише, че се извършва в Елхово, да разбирам, че по категоричен начин, не може да се установи местоизвършването на нарушението.

**ГЕОРГИ ГЕОРГИЕВ:** Да, не може.

**АНГЕЛ АНГЕЛОВ:** Не можем да вярваме на информацията във Фейсбук, всеки може да си създаде фалшив профил, да си пуска компилации от публикации, но не трябва да вярваме, че всичко написано в публичното пространство е истина.

**БИЛЯНА КАВАЛДЖИЕВА:** Колегата, Йорданов иска да каже нещо:

**ДАНАИЛ ЙОРДАНОВ:** Само да кажа, че разполагаме с оригинал на агитационния материал.

**АНИ КАНЕВА:** Вярваме на това, но не можем да установимместоизвършването, както и кой на кого е раздавал визитките.

**СНЕЖАНА ЕНЧЕВА:** Подкрепям предложенията на колегата Георгиев, няма да коментирам доводите какво би казал Административния съд и който и да е орган, това не е причина за вземането на решение. Твърдя, че информацията за това нарушение и в двете му части за раздаването на аптечки, които са в рамките на предизборната кампания на ДПС, което е документирано на техния сайт и има изявление на техния лидер за това, и във втората му част – раздаването на визитки, считам че получихме многократни сигнали и съобщения, в рамките на тази жалба, както и извън нея. На този етап, аз смятам, че и в двете действия има нарушение – раздаването на аптечки, както и за визитките, това че не пише ДПС, не означава, че избирателите не знаят с кой номер се гласува за ДПС. Едно нещо, което се раздава в мероприятие в рамките на предизборната кампания е агитационен материал.

**АНИ КАНЕВА:** Какво представлява агитационния материал, го е определил закона. Въпрос на тълкуване е на всеки член на комисията, дали ще го приеме за агитационен материал или не.

**ЯНА ПЪРВАНОВА:** В т.17 в допълнителните разпоредби на Изборния кодекс дали е на лице предизборна агитация, в случая за мен е налице предизборна агитация, имаме „изберете“ без значение дали е „ адвоката“, да адвоката му е професия, но 1 в квадратче и 102 в кръгче е повече от показателно. Дали е агитационен материал, да такъв е, това че липсват надписите, означава че го прави незаконосъобразен агитационен материал. Аз също ще подкрепя решението на колегата Георгиев.

**ДАНАИЛ ЙОРДАНОВ:** Да допълня, за мястото, че не е известно, макар че в жалбата е упоменато, че е в гр.Елхово, важното е , че има разпространение на агитационни материали, имаме и сигнали и за други населени места – например гр.Стралджа, макар да нямаме жалба.

**БИЛЯНА КАВАЛДЖИЕВА:** Колеги, имаме два проекта за решение : първия е за уважаване на жалбата, а втория е за отхвърляне на жалбата. Моля да гласувате по проекта на колегата Георгиев за уважаване на жалбата.

**ДИМИТЪР СЪБЕВ:** Гласували За 8 членове – Биляна Кавалджиева, Милко Димитров, Яна Първанова, Красимира Атанасова, Нели Стоянова, Данаил Йорданов, Георги Георгиев, Снежана Енчева.

**Против:** Ангел Ангелов, Ани Канева, Спасин Карайчев, Димитър Събев, Емилия Марчева.

**БИЛЯНА КАВАЛДЖИЕВА:** Колеги, моля да гласувате по проекта на колегата Ангелов за отхвърляне на жалбата.

**ДИМИТЪР СЪБЕВ:** Гласували За 5 членове - Ангел Ангелов, Ани Канева, Спасин Карайчев, Димитър Събев, Емилия Марчева.

**Против:** Биляна Кавалджиева, Милко Димитров, Яна Първанова, Красимира Атанасова, Нели Стоянова, Данаил Йорданов, Георги Георгиев, Снежана Енчева.

**БИЛЯНА КАВАЛДЖИЕВА:** При проведеното гласуване на предложения проект на решение за установяване на нарушение и уважаване на жалбата, Районната избирателна комисия не постигна необходимото мнозинство от две трети от присъстващите членове, като от присъстващите в залата 13 членове на комисията, „ЗА“ това предложение гласуваха 8 членове и „ПРОТИВ“ 5 членове.

На основание чл. 72, ал.1, т.20 от ИК и чл.70 , ал.4 от ИК Районната избирателна комисия

**Р Е Ш И:**

ПОСТАНОВЯВА решение за отхвърляне по смисъла на чл. 70, ал. 4, изр. второ от Изборния кодекс.

Решението на РИК подлежи на оспорване пред ЦИК в тридневен срок от обявяването му по реда на чл. 73 от ИК.

Преминаваме към т.2 от дневния ред – запознаване с входящата поща. Колега Стоянова, заповядай!

**БИЛЯНА КАВАЛДЖИЕВА:** Преминаваме към т.3 от дневния ред – разни. Има ли изказвания? Няма.

Поради изчерпване на дневния ред закривам заседанието.

Заседанието бе закрито в 16:45 часа.

Председател: Секретар:

/Биляна Кавалджиева/ /Яна Първанова